Innspurt i megling – fare for helsestreik
Meglingsfristen er satt til midnatt natt til onsdag, og ved 20-tiden satt partene fortsatt sammen, etter det NTB er kjent med. – Det er mest sannsynlig at vi trenger flere timer på å avklare om partene ser seg mest tjent med en minnelig løsning her eller en streik. Men dette vet jeg mer om mellom klokken 22 og 23 en gang, sa riksmekler Nils Dalseide til NRK ved 18.30-tiden. Ved konflikt har Akademikerne helse varslet plassfratredelse for til sammen 313 medlemmer i to omganger. De fleste er sykehusleger, men også andre organiserte er med i streikeuttaket. Legeforeningen advarer mot rovdrift på legene dersom arbeidsgiverne vinner fram med sitt krav om å endre ordningen med kollektiv rullerende turnus og erstatte den med individuell turnus. Spekter hevder de ikke krever endringer i legenes arbeidstidsbestemmelser, men søker mer fleksibilitet for å kunne planlegge hvordan de bruker ressursene best mulig.
Spekter og Akademikerne helse forsøker tirsdag kveld å bli enige om hvordan arbeidstiden for leger ved sykehus skal fastsettes. Hvis meglingen bryter sammen, blir det streik.